Ozzy Osbourne

**Džonas Maiklas Ozbornas** (angl. *John Michael Osbourne*; labiau žinomas kaip **Ozzy Osbourne**, 1948 m. gruodžio 3 d. – 2025 m. liepos 22 d.) – britų sunkiojo metalo muzikantas, iki 1978 grupės Black Sabbath vokalistas, po to pradėjęs solo karjerą, o vėliau tapęs realybės televizijos žvaigžde (realybės šou *The Osbournes*).

Dažnai teigiama, kad būtent Ozzy Osbourne su grupe Black Sabbath yra *[[heavy metal]]* pradininkai. Nepaisant kuklaus Warner Bros. Records investavimo, grupė, kurios dainos buvo paremtos Tony Iommi gitaros rifais, Geezer Butler dainų tekstais ir Ozzy vokalu, pasiekė muzikos aukštumas. Black Sabbath pardavė daugiau nei 70 milijonų albumų iki išsiskyrimo su Ozzy.

1979 metais Ozzy buvo pašalintas iš grupės Black Sabbath dėl alkoholizmo, narkotikų vartojimo. Ozzy Osbournes Band gyvavimas prasidėjo įrašius albumą Blizzard Of Ozz. Po dviejų solinių albumų aviakatastrofoje žuvo geras Ozzy draugas, grupės gitaristas Randy Rhoads. Ozzy sunkiai išgyveno partnerio netektį, niro į depresiją, alkoholizmą bei narkotikus. Nepaisant sunkaus periodo, nesklandumų su įrašų kompanijomis ir paties Ozzy išsakomų minčių apie galimybę baigti karjerą, atlikėjas vėliau subūręs gerų muzikantų komandą išleido ne vieną sėkmingą albumą.

Taip pat, 1997–1999 metais koncertiniam turui atsikūrė klasikinė Black Sabbath sudėtis su O. Osbourne priešakyje ir išleido gyvą albumą „Reunion“.

## Ankstyvasis gyvenimas

Osbornas gimė Astono rajone Birmingame, Anglijoje. Jo tėvas Jackas dirbo įrankių gamintoju įmonėje „General Electric Company“, motina Lillian – automobilių komponentų firmai „Lucas“, kad išlaikytų jį ir jo penkis brolius. Osbornas, kaip kalbama, turėjo sunkumų mokantis (teigė turįs disleksiją). Gyvenimo kūrimas Princo Albert Road jaunesniojo ir Birchfield Road vidurinėje mokykloje, Perry Barre, jam buvo sunkus. Tačiau jis tikrai mėgo muziką ir dalyvavo mokykliniuose vaidinimuose. Nuo 14 metų, išgirdęs pirmąjį The Beatles hitą, tapo dideliu jų gerbėju. Paliko mokyklą būdamas 15 metų ir tapo statybų aikštelės juodadarbiu: įrankių gamintojo pameistriu, vandentiekio darbininku, automobilių gamyklos ir skerdyklos darbuotoju. Praleido kelias savaites Vinsono Žaliajame Kalėjime, kai negalėjo sumokėti baudos už vagystę ir įsilaužimą į drabužių parduotuvę.

Vėliau Osbornas dalyvavo vokalistų atrankoje, kurią surengė buvęs bendraklasis – Tonis Iommis. Kadangi tuo metu psichodelinis rokas buvo nepaprastai populiarus, jie nusprendė išsiskirti grodami sunkiojo bliuzo įkvėptą muzikos stilių, paskanintą tamsiais dainų tekstais. Grupę jie pavadino „Polka Tulk and Earth“. Vėliau jie sužinojo apie kitą keliaujančią grupę pasivadinusią tokiu pat vardu. Vieną dieną per repeticijas grupė pastebėjo žmones besieiliuojančius prie kino teatro, kur rodė siaubo filmą, ir bosistas Geezer Butleris suprato, kad žmonės mėgsta būti išgąsdinti. Filmas, kurio šie bičiuliai laukė, buvo režisieriaus Mario Bavo – „Black Sabbath“. Po to Butler parašė tekstą vienai iš pirmųjų jų dainų su tamsos gyslele pavadinimu „Black Sabbath“. Tai buvo prototipas dainos, kurios stilius tapo pagrindiniu jų tolesnėje karjeroje.

## Karjera

### Black Sabbath
Nepaisant tikrai kuklios investicijos iš Amerikos įrašų kompanijos „Warner Bros“, Black Sabbath įrašai tapo greita ir ilgalaike sėkme. Ankstyvi įrašai, tokie kaip jų debiutinis albumas „Paranoid“, buvo parduoti didžiuliais kiekiais, taip pat buvo dažnai transliuojami radijuje.

### Solinė karjera
1979, Osbourne buvo atleistas iš „Black Sabbath“ dėl piktnaudžiavimo narkotinėmis medžiagomis. Visi grupės nariai vartojo narkotinus, bet Osbournas vartojo juos daug didesniais kiekiais negu kiti grupės nariai. Jis buvo pakeistas ankstesniu grupės „Rainbow“ dainininku – Ronnie James Dio. 1970-ųjų pabaigoje grupė Necromandus repetavo su Ozzy Osbournu ir tapo pirma jo solo projekto „Blizzard of Ozz“ inkarnacija. Vėlesnė Ozzy Osbourne grupė pradėjo kaip „Blizzard of Ozz“, suformuota Osbourno naujos vadybininkės ir būsimos žmonos Sharon Arden. Grupės sudėtyje buvo būgnininkas Lee Kerslake, bosistas/teksų autorius Bob Daisley, klavišininkas Don Airey ir gitaristas Randy Rhoads. Įrašų kompanija galiausiai pavadino įrašą Blizzard of Ozz. Su pirmosiomis solo pastangomis Osbourne sulaukė didelio pasisekimo, debiuto kolekcija, kuri buvo sėkmingai perkama sunkiojo metalo aistruolių. Antrasis albumas „Diary of a Madman“ turėjo daugiau Bob Daisley dainų tekstų ir daugiau Randy Rhoads gitaros skambesio, pastarasis 2003 metais *[[Rolling Stone]]* žurnalo rinkimuose tapo 85-u visų laikų geriausiu gitaristu.

1982 m. kovą, tuo metu, kai Floridoje vyko antrojo albumo „Diary of a Madman“ turas, likus savaitei iki koncerto Madisono aikštėje, Niujorke, lengvasis lėktuvas, paimtas be lėktuvo savininko sutikimo, su gitaristu Randy Rhoads viduje patyrė avariją nusileisdamas virš grupės turo autobuso. Išdaiga virto mirtina, dešinysis lėktuvo sparnas kliudė autobusą ir lėktuvas atsitrenkė į medį, o vėliau ir į netoliese stovintį namą, žuvo Rhoads, pilotas Andrew Aycock ir grupės kirpėjas Rachel Youngblood. Skrodimo metu Aycocko šlapime buvo rasta kokaino. Išgyvenęs artimo draugo ir grupės pagalbininko mirtį, Osbournas dar kartą nugrimzdo į gilią depresiją. Įrašų kompanija gedinčiam Ozbournui leido padaryti pertrauką tarp koncertų, tačiau Ozzis sustabdė darbą tiktai vieną savaitei.
Buvęs „Gillan“ gitaristas Bernie Torme buvo pirmas, kuris pakeitė Randy atnaujinus turą. Tačiau Torme patyrė spaudimą skubiai išmokti grupės dainas ir mintis apie pasirodymą prieš aistruolius, vis dar gedinčius buvusio gitaristo Rhoads, jam kėlė nerimą. Tormo bendradarbiavimas su grupe truko mažiau nei vieną mėnesį.
Per gitaristų perklausą viešbučio kambaryje Osbournas atrado Brad Gillis, kuris tapo jo kitu gitaristu. Kelionė tęsėsi ir pasiekė kulminacijos tašką 1982 metais išleidus koncerto įrašą „Speak of the Devil“, įrašytą Ritze, Niujorke. Veliau buvo išleistas ir gyvos muzikos albumas Rhoadso garbei. Šiame albume taip pat buvo paties Randy daina, pavadinta „Dee“ jo motinos garbei. Taip pat 2008 m. rugpjūtį vykusiame interviu žurnalui „Total Guitar“ Osbournas, paklaustas, ar jis norėtų pasakyti ką nors apie Randy Rhoads, atsakė: „Aš nesigailiu nieko, išskyrus tai, kad nesugebėjau sukliudyti Randy įlipti į tą lėktuvą.“

### Teisiniai reikalai
1981 metų koncertai buvo įrašinėjami norint išleisti gyvo garso albumą pavadinimu „Speak of the Devil“. Galiausiai šis albumas susidėjo tik iš „Black Sabbath“ perdainuotų dainų. „Speak of the Devil“ buvo muzikaliai netobula. Osbournas vėliau pareiškė: „Man visiškai nusispjauti į tą albumą. Tai buvo tik krūva šūdinų „Black Sabbath“ dainų.“ Jis taip pat išdėstė, kad būtent įrašų kompanija norėjo naujo albumo, o jis pats nenorėjo išleisti kasetės, atliktos gyvai su „Rhoads“, manydamas, kad tai įžeistų jo atminimą.

Taip pat 1986-aisiais Osbourne‘as buvo apkaltintas tuo, kad neva per pasąmonę veikiančias žinutes, esančias albumo „Blizzard of Ozz“ dainoje „Suicide Solution“, jis paskatino klausytojus savižudybėms. Byla baigėsi Osbourno naudai, remtasi tuo, kad Osbournas negali būti atsakingas už klausytojų veiksmus. Padėjo ir tai, jog daina buvo apie piktnaudžiavimą alkoholiu, o „savižudybė yra sprendimas“ buvo tik žodžių žaismas. Greitai po to Osbournas viešai pripažino, kad jis parašė šią dainą apie savo draugą „AC/DC“ vokalistą Bon Scott, kuris mirė nuo piktnaudžiavimo alkoholiu. Vis dėlto Bob Daisley tvirtina, kad jis parašė šią dainą ir kad tai daina apie patį Ozzy ir tebevykstančią jo kovą su alkoholiu.

### Vėlesnė solo karjera ir Black Sabbath susijungimas
1991 metais Ozzis pradėjo įrašinėti naują albumą „No More Tears“, kuris tapo labai populiarus radijuje ir MTV kanale. Albumas „No More Tears“ keturis kartus tapo platininis. Taip pat Ozbournas gavo savo vienintelį Grammy už geriausiu 1994 metų metalo dainą – „I Don’t Want to Change the World“.
Ozzis išreiškė savo nuovargį turams pavadindamas šį „retirement tour“ (išėjimo į pensiją turas), komiškai jis dar buvo vadinamas „No More Tours“ (daugiau jokių turų). 1993 – aisiais pasirodė dvigubas gyvas albumas „Live & Loud“, turėjęs įamžinti visą Osbourne‘o karjerą – jis taip pat neva reiškė, kad dainininko šlovės dienos baigėsi. Visgi pasitraukimas iš muzikos pasaulio taip ir neįvyko – Osbourne‘as sugrįžo 1995-aisiais su albumu „Ozzmosis“, kuris, nepaisant įvairiausių apžvalgų, per metus buvo parduotas didesniu nei trijų milijonų kopijų tiražu. Po albumo pasirodymo vykusios gastrolės tapo vienomis sėkmingiausių, surengtų tą vasarą, todėl Osbourne‘as nutarė sukurti „Ozzfest“. Tai tapo didžiausiu Osbourno finansiniu pasisekimu. „Ozzfest“ padėjo Ozziui tapti pirmuoju sunkiojo roko ir sunkiojo metalo atlikėju, pardavusiu savo prekių už 50 milijonų dolerių.

Šis renginys tapo labai populiarus tarp metalo gerbėjų. Festivalyje buvo skatinamos dar tik kylančios 10-ojo dešimtmečio pabaigos ir XXI a. 1-ojo dešimtmečio pradžios sunkiojo roko ir metalo grupės, tokios kaip „Incubus“, „System of a Down“, „Drowning Pool“, „Limp Bizkit“, „Korn“, „Disturbed“, „HIM“, „Linkin Park“, „Atreyu“, „Papa Roach“, „P.O.D.“, „Velvet Revolver“, „Godsmack“, „Avenged Sevenfold“, „Otep“ ir „Slipknot“. Ozzis šio festivalio metu atliko keletą dainų su senąja savo grupe „Black Sabbath“ 1997 m. ir nuo tada periodiškai pasirodydavo su grupe.
Po patirto nelaimingo atsitikimo su keturračiu motociklu 2003 m. gruodžio 8-ąją Ozzis buvo skubiai išsiųstas į Wexham Parko ligoninę Anglijoje. Osbournas susilaužė raktikaulį, aštuonis šonkaulius ir kaklo slankstelį. Buvo atlikta operacija raktikauliui pakelti, kuris, kaip buvo manyta, rėmėsi į pagrindinę arteriją ir sustabdė kraujotaką į ranką. Sharon vėliau atskleidė, jog Osbournas po susidūrimo buvo nustojęs kvėpuoti, bet jį atgaivino asmens sargybinis Sam Rustono.
2004 m. Osbournas gavo „NME“ apdovanojimą už „dievišką genialumą“.
2009 m. jis nusprendė panaikinti „Ozzfest“, kad galėtų dirbti prie naujo albumo.

## Asmeninis gyvenimas
Ozzis buvo vedęs du kartus ir buvo septynių vaikų tėvas (penki biologiniai ir du įvaikinti). Pirmoji žmona buvo Thelma Riley. Po skyrybų su ja Ozzis vedė Sharon Arden ir su ja susilaukė trijų vaikų: Aimee, Kelly ir Jack.

Ozbournas pelnė didesnės žvaigždės statusą po savo realybės šou „The Ozbournes“. Ši laida tapo vienu didžiausių MTV hitu.

Ozzy ir Sharon Osbournai buvo viena turtingiausių Anglijos porų.
Ozbournas turėjo daugiau nei 15 tatuiruočių. Kai kurias pasidarė būdamas paauglys adata ir rašalu.

Po pirmos solo karjeros sutarties pasirašymo su įrašų kompanija jis nuėjo į susitikimą su kai kuriais ten dirbančiais žmonėmis. Kad žmonės jį pastebėtų, jis buvo suplanavęs išlaisvinti keletą balandžių, bet kai niekas jo nepastebėjo, Ozzis pakeitė savo planus. Jis sučiupo balandį, nukando jam galvą ir paskui išspjovė ją. Atvyko ginkluota apsauga ir jį su vis dar lašančiu nuo lūpų krauju išvedė iš pastato. Nepaisant nesutarimo, šis aktas buvo parodijuotas ir dažnai minimas jo karjeroje ir tai buvo dalis to, kas padarė Ozzy Osbourną garsų.
1982 m. sausio 20-ąją vieno pasirodymo metu Ozzis nukando šikšnosparnio galvą ir taip pakartojo legendinį įvykį su balandžiu. Dainininkas teigia manęs, jog šikšnosparnis buvo guminis. Straipsnis žurnale „Rolling Stone“ teigia, jog padaras buvo gyvas, tačiau metęs jį į sceną žmogus sako, jog šikšnosparnis į koncertą buvo atneštas negyvas. Tačiau paties Ozbourno teigimu, šikšnosparnis buvo ne tik gyvas, bet dar sugebėjo ir įkąsti.
Osbournas yra prisipažinęs, kad narkomanijos įkarštyje jis iššaudė savo šeimos gyvūnėlius. Dainininkas pasakojo: „Aš vartojau tiek daug narkotikų, buvau tiesiog žlugęs. Paskutinis lašas buvo, kai aš iššaudžiau visas mūsų kates. Mes jų turėjome apie septyniolika, aš tiesiog pamišau ir jas visas iššaudžiau. Mano žmona rado mane gulintį po pianinu, vilkintį baltą kostiumą, su šautuvu vienoje rankoje ir peiliu kitoje.“

### Sveikatos problemos ir mirtis
2019 m. vasario 6 d. Osbourne’as gydytojo patarimu buvo paguldytas į ligoninę, kurios vieta nebuvo atskleista, dėl gripo komplikacijų, todėl buvo atidėtas jo *No More Tours II* turo etapas Europoje. Problema buvo apibūdinta kaip *sunki viršutinių kvėpavimo takų infekcija* po gripo, kurią, atsižvelgiant į gyvų pasirodymų fizinį krūvį ir intensyvų kelionių po Europą grafiką žiemos sąlygomis, gydytojas bijojo, kad gali išsivystyti į plaučių uždegimą.

2019 m. vasario mėn. jam buvo diagnozuota Parkinsono liga, apie kurią jis viešai paskelbė 2020 m. sausį. 2020 m. Osbourne taip pat atskleidė, kad serga emfizema.

O. Osbourne nuo ūminio miokardo infarkto mirė 2025 m. liepos 22 d. ryte, sulaukęs 76 metų, vos septyniolika dienų po savo paskutinio gyvo pasirodymo atsisveikinimo koncerte *Back to the Beginning*. Mirties akimirką jį supo šeima.

## Diskografija
* 1980 m. Blizzard of Ozz
* 1981 m. Diary of a Madman
* 1982 m. Speak of a Devil
* 1983 m. Bark at the Moon
* 1986 m. The Ultimate Sin
* 1987 m. Tribute Randy Rhoads
* 1989 m. No Rest for the Wicked
* 1990 m. Just Say Ozzy
* 1991 m. No More Tears
* 1993 m. Live & Loud
* 1995 m. Ozzmosis
* 1998 m. The Ozzman Cometh
* 2001 m. Down to Earth
* 2002 m. Live at Budokan
* 2005 m. Under Cover
* 2007 m. Black Rain
* 2010 m. Scream
* 2020 m. Ordinary Man
* 2022 m. Patient Number 9

## Nuorodos

* Oficiali Ozzy Osbourne Svetainė
* Ozzfest Informacija
* Ozzy Osbourne Nuotraukų Galerija

## Literatūra
* 

## Šaltiniai